Iggy Pop

Iggy Pop vagy eredeti nevén James Newell Osterberg, Jr (Muskegon, Michigan, USA, 1947. április 21. –) amerikai szólóénekes és a The Stooges együttes frontembere.

Pályafutása 

Zenei karrierjét dobosként kezdte különböző középiskolai zenekarokban. Egyiküket The Iguanasnak hívták, innen ered az Iggy név. Miután végigtapasztalta a helyi blues zenekarokat, otthagyta a Michigani Egyetemet és Chicagóba költözött, hogy az ottani zenével is megismerkedjen. A chicagói blues és olyan együttesek, mint a The Doors által megihletve létrehozta a The Stoogest, és felvette az Iggy Stooge nevet. A zenekarban Iggy énekelt, Ron Asheton gitározott, Ron testvére, Scotty Asheton dobolt és Dave Alexander basszusgitározott. Körülbelül két év elteltével, 1967-ben volt a bemutatkozó fellépésük Ann Arborben (Michigan, USA), ahol Iggy gyermekkorát töltötte.

Egy évvel ezután, 1968-ban elszerződtek az Elektra Recordshöz. A zenekar elkészítette első két albumát, és felvett három új tagot. A The Stooges első két albuma nem volt átütő siker (az igazsághoz hozzátartozik, hogy Iggy Pop egyetlen albuma vagy kislemeze sem jutott fel soha az első tízbe a listákon, azonban jelentős befolyása volt korának más zenekaraira). Az új tagok csatlakozása után azonban rövidesen feloszlott a zenekar Iggy egyre növekvő heroinfüggősége miatt.

David Bowie mentette meg Iggy Pop karrierjét. Segített neki felvenni következő albumát a The Stooges eredeti felállásával. A megjelenés után új tag került a zenekarba, és Bowie folytatta a támogatását, de Iggy drogproblémái továbbra sem szűntek meg. A The Stooges utolsó előadása a zenekar tagjai és egy motorosbanda közötti verekedéssel végződött, ezt később meg is örökítették Metallic KO című albumukon. Kábítószerrel való visszaélés miatt Iggy Pop karrierje megszakadt, és néhány évre a polcra került. A zenekar maradék tagjai kábítószer vagy alkohol miatt meghaltak, vagy más együttesekhez csatlakoztak.

Iggy folytatódó kábítószer-problémái ellenére David Bowie továbbra is támogatta őt. Mindketten Berlinbe költöztek. Iggy szerződést kötött az RCA-jel, és Bowie segített megírni és szponzorálni a The Idiot és a Lust for Life című albumokat. Bowie Iggy koncertjein is játszott billentyűn, néhány ilyen fellépést a TV Eye című album is megörökített. Bowie segített Iggynek a karrierjére koncentrálni. Pop ezután az Arista Records-höz szerződött, és több szólóalbumot is kiadott náluk.

Három év visszavonultsága alatt Iggy megszabadult heroinfüggőségétől és megházasodott. Új szólókarrierje mellett a színészet is érdekelni kezdte. Valójában már a The Stooges bemutatkozásával egy időben elkészítette bemutatkozó filmjét, de nem foglalkoztatta a színészet egészen eddig. A mai napig Iggy tizenhét filmben szerepelt, köztük Sid and Nancy, Cry-Baby, Halott ember, The Somewhere in California, Tank Girl, The Rugrats Movie, Snow Day, Cofee and Cigarettes – Vice, Tales from the Crypt, The Adventures of Pete & Pete és a Star Trek: Deep Space Nine (utóbbi egyik epizódjában a Yelgrun nevű karaktert játszotta). Iggyt bemutatták négy rock-dokumentumfilmben és dalokat írt tizennyolc filmhez, köztük a Crocodile Dundee-hoz és a Trainspottinghoz.

Számos filmszerepe mellett a zene is fontos volt Iggy számára ebben az időben. Még egy albumot megjelentetett David Bowie támogatásával és egy másikat pedig a Guns N’ Roses és a The B-52’s tagjaival. Két további szólóalbum után Iggy mostanában fejezte be következő albumát, amelyben közreműködött a Sum 41, Green Day és az eredeti The Stooges két további tagja. Vendégként fellépett Peaches Kick It című számában is.
2006. augusztus 15-én a Szigeten játszott.

Lemezek

The Stooges 
 The Stooges (1969)
 Fun House (1970)
 Raw Power (1973)
 Metallic KO (1976)
 Skull Ring (2003)
 The Weirdness (2007)

Szóló 
 The Idiot (1977)
 Lust for Life (1977)
 New Values (1979)
 Soldier (1980)
 Party (1981)
 Zombie Birdhouse (1982)
 Blah Blah Blah (1986)
 Instinct (1988)
 Brick by Brick (1990)
 American Caesar (1993)
 Naughty Little Doggie (1995)
 Avenue B (1999)
 Beat 'Em Up (2001)
 Skull Ring (2003)
 Préliminaires (2009)
 Angle of the Dangle (2011)
 Après (2012)
 Post Pop Depression (2016)
 Free (2019)
 Every Loser (2023)

James Williamsonal 
 Kill City (1977)

További információk 

 Iggy Pop biográfia
Paul Trynka: Iggy Pop. Open up and bleed. Életrajz; ford. Dudich Ákos, László István, Tardos Hanna; Cartaphilus, Bp., 2008 (Legendák élve vagy halva)

Amerikai énekesek
Nevet változtatott amerikai személyek
1947-ben született személyek
Élő személyek